હવે તૈયાર થઈ જાઓ એક અલગ પ્રકારના અનુભવને માણવા ! મોટરલોન્ચમાં તરતાં તરતાં કિનારા પરની વન્યસૃષ્ટિને માણવા ! દક્ષિણ ભારતની સૌથી વધુ લોકપ્રિય વાઈલ્ડ લાઈફ સેન્ક્ચ્યુરી ગણાતા પેરિયારનો વ્યાપ 777 ચોરસ કિલોમીટરનો છે, જેમાં 26 ચોરસ કિલોમીટરના કૃત્રિમ સરોવરનો સમાવેશ થાય છે. સન 1895 સુધી પેરિયાર નદી નિરંકુશપણે અહીંથી વહેતી હતી, પરંતુ અંગ્રેજ કર્નલ જે. પેન્નીકવીકના ઈજનેરી કૌશલ્યે તેને બંધ સ્વરૂપે નાથી લીધી. આ બંધથી રોકાયેલા પાણીમાંથી સર્જાયેલ સરોવરમાં નૌકાસવારી કરી વન્યપ્રાણીઓ અને વનરાજિને નજરોમાં, દિલોદિમાગમાં ભરી લેવાનાં છે. એક મઝાની વાત કહી દઉં તો પેરિયાર નદી પરનો બંધ અને તેનું સરોવર કેરળમાં છે, પરંતુ તેના લીધે વહેતું પાણી પૂર્વના પાડોશી રાજ્ય તામિલનાડુને મળે છે ! એક જમાનામાં 40 ફૂટની ઊંચાઈ સુધી પહોંચતાં વૃક્ષો ધરાવતું જંગલ પેરિયાર ડેમને લીધે ડૂબમાં ગયું છે. આજે પણ સરોવરમાં પાણી ઘટતાં ઘણાં વૃક્ષોનાં કાળાં પડી ગયેલાં થડ દષ્ટિમાન થાય છે. આજે આ થડ પક્ષીઓ માટે લાંબી ઉડાન પછીના વિશ્રામસ્થાન અને ફરી પાછાં ઊડવા માટેના લોન્ચિંગ પેડની ગરજ સારે છે.